Vyf dood toe motor omslaan(Foto: FlyingNews Live Updates ZA, Twitter) Vyf mense is dood toe ’n motor Sondagoggend op die R544-pad tussen eMalahleni en Verena, Mpumalanga, omgeslaan het. Volgens Moeti Mmusi, woordvoerder van die provinsiale departement van gemeenskapsveiligheid, was daar ses insittendes in die Volkswagen Citi Golf ten tyde van die ongeluk. Dit was die enigste motor in die ongeluk betrokke. “Die motor het omgeslaan en verskeie kere gerol. Die bestuurder en passasiers is uit die voertuig geslinger,” sê Mmusi. “Die noodpersoneel het vyf van die insittendes op die toneel dood verklaar. ’n Sesde insittende het ernstige beserings opgedoen en is tans in die KwaMhlanga-hospitaal in Bronkhorstspruit.” Die oorsaak van die ongeluk word tans ondersoek. Vusi Shongwe, die LUR vir gemeenskapsveiligheid in Mpumalanga, het sy medelye met die oorledenes se families betuig. Hy het ook weer eens ’n beroep op motoriste gedoen om waaksaam op die pad te wees en ook te alle tye die padreëls na te kom. “Dit is hartseer dat daar alewig tragedies op ons paaie afspeel, wat vermy kon gewees het indien die motoriste ekstra versigtig op die pad was. Bestuurders moet hul bestuurswyse aanpas by die onderskeie heersende toestande op die pad; dit sal hul lewens en ook dié van ander padgebruikers spaar,” sê Shongwe.